A Bizottság határozata

(2001. augusztus 28.)

a talajjavítókra és táptalajokra vonatkozó közösségi ökocímke odaítélése ökológiai kritériumainak megállapításáról

(az értesítés a C(2001) 2597. számú dokumentummal történt)

(EGT vonatkozású szöveg)

(2001/688/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a közösségi ökocímke módosított odaítélési rendszeréről szóló, 2000. július 17-i 1980/2000/EK európai parlamenti és tanácsi rendeletre [1] és különösen annak 3., 4. és 6. cikkére,

mivel:

(1) Az 1980/2000/EK rendelet 3. cikke előírja, hogy az ökocímkét olyan terméknek lehet odaítélni, amelynek tulajdonságai környezetvédelmi szempontból jelentős javulást tesznek lehetővé.

(2) Az 1980/2000/EK rendelet 4. cikke előírja, hogy az ökocímke sajátos kritériumait termékcsoportonként kell megállapítani.

(3) Az 1980/2000/EK rendelet 4. cikke előírja, hogy az ökocímke kritériumainak, valamint a kritériumokhoz kapcsolódó értékelési és ellenőrzési követelményeknek a felülvizsgálatát időben, az egyes termékcsoportokra meghatározott kritériumok érvényességi időtartamának lejárta előtt kell elvégezni, és e felülvizsgálat meghosszabbításra, visszavonásra vagy módosítására irányuló javaslatot eredményezhet.

(4) A 98/488/EK határozatában [2] a Bizottság meghatározta a talajjavítókra vonatkozó közösségi ökocímke odaítélésének ökológiai kritériumait, amelyek a 2001/157/EK határozattal [3] módosított 3. cikkének megfelelően 2002. szeptember 30-án érvényüket vesztik.

(5) A 98/488/EK határozatban megállapított termékcsoport-meghatározást és ökológiai kritériumokat felül kell vizsgálni annak érdekében, hogy tükrözzék a piac fejlődését.

(6) Szükségszerű egy új bizottsági határozat elfogadása, amely megállapítja a termékcsoport sajátos ökológiai kritériumait, amelyek öt évig lesznek érvényesek.

(7) Szükségszerű, hogy korlátozott, legfeljebb 12 hónapig egyidejűleg legyenek érvényesek mind az e határozatban megállapított új kritériumok, mind pedig a 98/488/EK határozatban előzőleg megállapított kritériumok, hogy elegendő idő állhasson azoknak a vállalkozásoknak a rendelkezésére, amelyek termékei számára ennek az új határozatnak az elfogadása előtt ítélték oda az ökocímkét, hogy ezeket a termékeket úgy változtathassák meg, hogy megfeleljenek az új kritériumoknak.

(8) Az e határozatban előírt intézkedéseket az 1980/2000/EK rendelet 6. cikkében szereplő, az ökocímke-kritériumok meghatározásához megállapított eljárások alapján dolgozták ki és fogadták el.

(9) Az e határozatban előírt intézkedések összhangban vannak az 1980/2000/EK rendelet 17. cikke alapján létrehozott bizottság véleményével,

ELFOGADTA EZT A HATÁROZATOT:

1. cikk

A "talajjavítók és táptalaj" termékcsoport (a továbbiakban: termékcsoport) az alábbiakat foglalja magában:

- talajjavítók: a talajhoz elsősorban a fizikai tulajdonságai megtartása vagy javítása érdekében hozzáadandó anyagok, amelyek javíthatják a talaj kémiai, illetve biológiai tulajdonságait vagy aktivitását is,

- táptalaj: a talajon kívül olyan anyag, amelyben növényeket termesztenek.

2. cikk

Az 1. cikkben meghatározott termékcsoport környezetre gyakorolt hatását a mellékletben szereplő sajátos ökológiai kritériumok alapján kell értékelni.

3. cikk

A termékcsoport meghatározása és a termékcsoportra vonatkozó kritériumok az e határozat hatálybalépésének napjától számított 5 évig lesznek érvényesek.

A 98/488/EK határozat által megállapított termékcsoport-meghatározás és kritériumok érvényességi időtartamát úgy kell módosítani, hogy az az e határozat hatálybalépésének napjától számított 12 hónap eltelte után érjen véget.

4. cikk

Adminisztratív célokra a termékcsoporthoz rendelet kódszám "003".

5. cikk

Ennek a határozatnak a tagállamok a címzettjei.

Kelt Brüsszelben, 2001. augusztus 28-án.

a Bizottság részéről

Margot Wallström

a Bizottság tagja

[1] HL L 237., 2000.9.21., 1. o.

[2] HL L 219., 1998.8.7., 39. o.

[3] HL L 57., 2001.2.27., 51. o.

--------------------------------------------------

MELLÉKLET

KERETRENDSZER

Az ökocímke elnyeréséhez a talajjavítónak vagy táptalajnak (a továbbiakban: termék vagy termékek) az 1. cikkben meghatározott termékcsoportba kell tartoznia, és meg kell felelnie az e mellékletben szereplő kritériumoknak, a kérelem elbírálásához végzett vizsgálatokat a kritériumokban jelzett módon kell végrehajtani.

A vizsgálatokat a CEN 223 "talajjavítók és táptalaj" műszaki bizottság által kidolgozott vizsgálati módszereknek megfelelően kell elvégezni.

A mintavételt a CEN/TC 223 (3. munkacsoport) által meghatározott módszereknek megfelelően kell elvégezni, a CEN által a "talajjavítók és táptalaj – mintavétel" EN 12579 szabványban meghatározott és jóváhagyott módon. Ha olyan vizsgálat és mintavétel szükséges, amelyre nem terjednek ki ezek a módszerek és mintavételi eljárások, a kérelmet értékelő illetékes szerv vagy szervek (a továbbiakban: illetékes szerv) jelzi (jelzik), mely vizsgálati, illetve mintavételi módszereket tekinti elfogadhatónak.

Adott esetben használhatók más vizsgálati módszerek, ha az illetékes szerv elfogadja azok egyenértékűségét. Ha egyetlen vizsgálatot sem említenek, vagy ha az említett vizsgálatok célja felülvizsgálat vagy ellenőrzés, az illetékes szervnek, az esettől függően, a kérelmező által benyújtott nyilatkozatokra és dokumentációra, illetve független felülvizsgálatokra kell támaszkodnia.

Az illetékes szervek számára ajánlott, hogy figyelembe vegyék az elismert környezetvédelmi vezetési rendszerek, mint például az EMAS vagy az ISO 14001 alkalmazását a kérelmek értékelésénél és a termék e mellékletben szereplő kritériumoknak való megfelelése ellenőrzésénél. (Megjegyzés: ilyen környezetvédelmi vezetési rendszerek megvalósítása nem követelmény.)

A kritériumok célja különösen a következők előmozdítása:

- hulladékanyag gyűjtéséből, illetve feldolgozásából származó szerves anyag felhasználásának és/vagy újrafelhasználásának ösztönzése, és hozzájárulva ezáltal a végső ártalmatlanításnál (például hulladéklerakó) a szilárd hulladék mennyiségének csökkentéséhez,

- a talajjavítókban és táptalajokban lévő nehézfémek és más veszélyes vegyületek okozta környezeti károk vagy kockázatok csökkentése.

A kritériumok megállapítása olyan szinteken történt, amelyek azoknak a talajjavítóknak és táptalajoknak a címkézését segítik elő, amelyeknek kisebb a környezeti hatásuk a termék teljes életciklusa során.

ÖKOLÓGIAI KRITÉRIUMOK

1. Szerves alkotórészek

a) Valamely termék csak akkor vizsgálható ökocímke odaítélése szempontjából, ha annak szervesanyag-tartalma hulladékanyagok feldolgozásából, illetve újrafelhasználásából származik (az 1991. március 18-i 91/156/EGK irányelvvel [1] módosított, a hulladékról szóló 1975. július 15-i 75/442/EGK tanácsi irányelvben [2] és az említett irányelv I. mellékletében meghatározottak szerint). Megjegyzés: A "szerves" kifejezés általános értelemben az élő szervezetek anyagait vagy az azokból/azok által létrehozott anyagokat jelenti.

b) A termékek nem tartalmazhatnak szennyvíziszapot.

A kérelmezőnek be kell nyújtania az illetékes szervhez a termék részletes összetételét és egy nyilatkozatot arról, hogy a termék a fenti követelmények mindegyikének megfelel.

2. Veszélyes anyagok korlátozása

a) A végtermékben a következő elemek mennyiségének kisebbnek kell lennie az alább bemutatott értékeknél, szárazanyag-tartalomra vonatkoztatva:

Elem | mg/kg (szárazanyag) |

Zn | 300 |

Cu | 100 |

Ni | 50 |

Cd | 1 |

Pb | 100 |

Hg | 1 |

Cr | 100 |

Mo [3] | 2 |

Se [3] | 1,5 |

As [3] | 10 |

F [3] | 200 |

A kérelmezőnek be kell nyújtania az illetékes szervhez a vonatkozó vizsgálati jelentéseket és egy nyilatkozatot arról, hogy megfelel ennek a követelménynek.

b) A termékek nem tartalmazhatnak peszticidekkel kezelt fakérget.

A kérelmezőnek be kell nyújtania az illetékes szervhez egy nyilatkozatot arról, hogy megfelel e követelménynek.

3. Fizikai szennyezőanyagok

A végtermékben az üveg-, fém- és műanyagtartalomnak (2 mm-nél nagyobb szitanyílás-méret) 0,5 %-nál kisebbnek kell lennie, szárazanyag-tartalom alapján mérve.

A kérelmezőnek be kell nyújtania az illetékes szervhez a megfelelő vizsgálati jelentéseket és egy nyilatkozatot arról, hogy megfelel e követelménynek.

4. Tápanyagtartalom

a) A termékben a nitrogénkoncentráció nem haladhatja meg a teljes (szárazanyag) N-tartalom 2 %-át, és a szervetlen N nem haladhatja meg a teljes N-tartalom 20 %-át (tehát a szerves N-koncentráció ≥ 80 %).

b) A termékkel átadott tájékoztatóban javasolt alkalmazási arányok használatakor a termék legnagyobb tápanyagtartalma nem lépheti túl az alábbi értékeket:

- 17 g/m2 teljes nitrogén

- 10 g/m2 P2O5

- 20 g/m2 K2O

Megjegyzés:

Ezt a követelményt nem kell alkalmazni azokra a termékekre, amelyek az első alkalmazási idény során 10 százaléknál (tömeg/tömeg) kevesebb tápanyagot tartalmaznak. A meghatározás szerint ilyen termékek (például több mulcs) a 30:1-nél magasabb C:N aránnyal rendelkező termékek.

A kérelmezőnek be kell nyújtania az illetékes szervhez a lényeges vizsgálati jelentéseket és dokumentációt, és egy nyilatkozatot arról, hogy megfelel a fenti követelményeknek.

5. A termék használhatósága

a) A termékeket szilárd állapotban kell leszállítani és legalább 25 tömegszázalék szárazanyagot, valamint a szárazanyag legalább 20 százalékának megfelelő szerves anyagot (égési veszteségben mérve) kell tartalmaznia.

b) A termékeknek nem lehet káros hatásuk a növény kihajtására vagy azt követő növekedésére.

c) A termék nem bocsáthat ki kellemetlen szagokat a talajra hordás után.

A kérelmezőnek be kell nyújtania az illetékes szervhez egy nyilatkozatot arról, hogy megfelel ezeknek a követelményeknek, valamint a megfelelő vizsgálati jelentéseket és dokumentációt.

6. Egészség és biztonság

A termékekben az elsődleges kórokozók száma nem haladhatja meg az alábbi értékeket:

–Szalmonella: | nincs jelen 50 grammban |

–E. coli: | < 1000 MPN/g (MPN = legvalószínűbb szám). |

A kérelmezőnek be kell nyújtania az illetékes szervhez a vonatkozó vizsgálati jelentéseket és dokumentációt, és egy nyilatkozatot arról, hogy megfelel e követelményeknek.

7. Csíraképes magok/propagulumok

A végleges termékben a gyommagok és az agresszív gyomok vegetatív szaporodási részeinek mennyisége nem lépheti túl a literenkénti 2 egységet.

A kérelmezőnek be kell nyújtania az illetékes szervhez egy nyilatkozatot arról, hogy megfelel ezeknek a követelményeknek, valamint a megfelelő vizsgálati jelentéseket és dokumentációt.

8. A kifejezetten táptalajra alkalmazandó további kritériumok

a) A termék szerves része kizárólag olyan talajjavítókból állhat, amelyek megfelelnek az e határozatban ismertetett követelményeknek. A termékhez hozzáadhatók bizonyos ásványi anyagok, például homok, agyag, stb., az általános fizikai és kémiai tulajdonságok javítása érdekében.

b) A termékek nem tartalmazhatnak tőzeget, illetve semmilyen tőzegből származó terméket.

c) A termékek elektromos vezetőképessége nem haladhatja meg a 1,5 dS/m-t.

9. A termékkel átadott tájékoztatás

A következő tájékoztatást kell megadni a termékkel együtt (akár csomagolt, akár ömlesztve eladott termékről van szó), vagy a csomagolásra írva, vagy kísérő tájékoztatókon:

Általános tájékoztatás:

a) a forgalomba hozatalért felelős szerv neve és címe;

b) a terméket típus szerint meghatározó leíró szöveg, amely tartalmazza a "TALAJJAVÍTÓ" vagy "TÁPTALAJ" szöveget;

c) tételazonosító kód;

d) a talajjavítók (tömegben megadott) vagy a táptalaj (térfogatban megadott) mennyisége;

e) a termék gyártásához felhasznált főbb anyagok (5 térfogatszázalék felett), különbséget téve a szelektíven gyűjtött települési szilárd hulladék, mezőgazdasági vagy erdészeti hulladékok, ipari és kereskedelmi hulladékok között, és megadva az ágazatot (például élelmiszer-feldolgozás, papír, stb.);

f) a javasolt tárolási körülmények és a javasolt időpont, ameddig felhasználható;

g) biztonságos kezelésre és használatra vonatkozó útmutatások.

Tájékoztatás a termék használatáról:

h) annak leírása, hogy a terméket milyen célra szánták, és használatára milyen korlátozások vonatkoznak;

i) annak jelzése, hogy pontosan milyen növénycsoportok részére (például mészkerülők vagy mészkedvelők) szánják a terméket;

j) a szerves anyag stabilitásának (stabil vagy nagyon stabil) jelzése a nemzeti vagy nemzetközi szabványoknak megfelelően;

k) a termék használatára vonatkozó javaslatok.

Csak talajjavítók esetében:

l) javasolt alkalmazási arány kilogramm vagy liter termék/egységnyi felület (m2 vagy hektár)/év formában kifejezve. A javasolt alkalmazási aránynak figyelembe kell vennie a talajjavítóban található tápanyagok mennyiségét és felvehetőségét, hogy a négyzetméterenkénti legnagyobb tápanyagmennyiséget ne lépjék túl. A javasolt alkalmazási arány nagyobb mennyiségeket is ajánlhat, ha az alkalmazást nem szándékoznak minden évben megismételni, például szántóföldi termények esetében, és feltéve, hogy az átlagos évenkénti mennyiségek megfelelnek az egyes tápanyagokra megállapított legnagyobb tápanyagmennyiségnek;

m) a N, P2O5 és K2O felvehetősége az első idényben.

Részletes tájékoztatás

n.a = CEN módszer nem áll rendelkezésre

[4]

Talajjavítók paraméterei | Vizsgálati módszerek |

A mennyiség meghatározása | EN 12580 |

Szervesanyag-tartalom és hamu | EN 13039 |

Szén-nitrogén arány (C:N) | C/N [4] |

Nedvesség/szárazanyag-tartalom | EN 13040 |

pH (tartományként megadva) | EN 13037 |

Teljes N-tartalom | prEN 13654/1–2 |

P-(mint P2O5) és K-(mint K2O) tartalom | prEN 13650 |

Stabilitás-/érettség-vizsgálat (eredménnyel együtt közétett vizsgálat) | n.a. |

n.a = CEN módszer nem áll rendelkezésre

[5]

Táptalajok paraméterei | Vizsgálati módszerek |

A mennyiség meghatározása | EN 12580 |

Szervesanyag-tartalom és hamu | EN 13039 |

Szén-nitrogén arány (C:N) | C/N [5] |

Nedvesség/szárazanyag-tartalom | EN 13040 |

pH (tartományként megadva) | EN 13037 |

Elektromos vezetőképesség | EN 13038 |

Oldható/tápanyagtartalom (nitrát, ammónium, foszfát, kálium) | EN 13652 |

Stabilitás-/fejlettség-vizsgálat (eredménnyel együtt közétett vizsgálat) | n.a. |

Térfogatsűrűség, levegőtérfogat, víztérfogat | EN 13041 |

A kérelmezőnek be kell nyújtania az illetékes szervhez egy nyilatkozatot arról, hogy megfelel ezeknek a követelményeknek, valamint a megfelelő vizsgálati jelentéseket és dokumentációt, beleértve egy csomagolásmintát és/vagy kísérő tájékoztató mintát is.

10. Az ökocímkén megjelenő tájékoztatás

Az ökocímke 2. rovatában a következő szövegnek kell megjelennie:

- hozzájárul a talaj- és vízszennyezés csökkentéséhez,

- elősegíti a szerveshulladék-felhasználást,

- hozzájárul a talajtermékenység fokozásához (Megjegyzés: Ennek a sornak csak a talajjavítók esetében kell megjelennie, a táptalajok esetében nem.)

[1] HL L 78., 1991.3.26., 32. o.

[2] HL L 194., 1975.7.25., 39. o.

[3] Az ezen elemek jelenlétével kapcsolatos adatok csak ipari folyamatokból származó anyagot tartalmazó termékeknél szükségesek.

[4] Szén = szerves anyag (EN 13039) x 0,58teljes N-tartalom: prEN 13654/1–2

[5] Szén = szerves anyag (EN 13039) x 0,58teljes N-tartalom: prEN 13654/1–2

--------------------------------------------------